**Povzetek revizijskega poročila *Računovodski izkazi in pravilnost poslovanja Zavoda za pokojninsko in invalidsko zavarovanje Slovenije v letu 2015***

Računsko sodišče je izvedlo revizijo računovodskih izkazov in pravilnosti poslovanja *Zavoda za pokojninsko in invalidsko zavarovanje Slovenije* (v nadaljevanju: zavod), ki je nosilec in izvajalec obveznega pokojninskega in invalidskega zavarovanja na podlagi medgeneracijske solidarnosti.

*Cilja revizije* sta bila izrek mnenja o računovodskih izkazih zavoda za leto 2015*,* razen dela terjatev do zavezancev za neplačane prispevke za pokojninsko in invalidsko zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2015.

Računsko sodišče je o *računovodskih izkazih* zavoda za leto 2015, z omejitvijo iz prejšnjega odstavka, izreklo *pozitivno* *mnenje*, ker meni, da revidirani računovodski izkazi v vseh pomembnih pogledih pravilno prikazujejo stanje sredstev in obveznosti do virov sredstev zavodana dan 31. 12. 2015 ter prihodke in odhodke oziroma prejemke in izdatke zavodaza tedaj končano leto.

O *poslovanju* zavoda v letu 2015 je računsko sodišče izreklo *mnenje s pridržkom*, ker je ugotovilo, da zavod v matični evidenci zavarovancev in upokojitvenem postopku ni zagotovil pravilnih in popolnih podatkov, ki vplivajo na odmero pokojnine, zato je bila uživalcem v nekaterih primerih pokojnina nepravilno določena in izplačana, v matični evidenci uživalcev pravic pa ni zagotovil vseh podatkov, kar ni v skladu z Zakonom o pokojninskem in invalidskem zavarovanju in Zakonom o matični evidenci zavarovancev in uživalcev pravic iz pokojninskega in invalidskega zavarovanja. Pri nabavi blaga v znesku 35.887 evrov je zavod ravnal v nasprotju s predpisi in notranjimi akti o javnem naročanju. Zavod ni poskrbel za pravno urejenost nepremičnega premoženja, kar ni v skladu z Zakonom o stvarnem premoženju države in samoupravnih lokalnih skupnosti, in plačal 1.470 evrov nadomestila za uporabo stavbnega zemljišča preveč.

Zavod je med revizijskim postopkom sprejel ustrezne popravljalne ukrepe za odpravo razkritih nepravilnosti, zato računsko sodišče *ni zahtevalo predložitve odzivnega poročila.*

Ljubljana, 14. avgusta 2017